རྟོག་པ། བྱང་དུ་ཁཾ་བྱ་བ་གྲུབ་པ། དབུས་སུ་ཧཱུྃ་ཆོས་ཀྱི་དབྱིངས་ཀྱི་ཡེ་ཤེས་ཏེ། ཡི་གེ་དེ་དག་ཡེ་ཤེས་དེ་རྣམས་ཀྱི་ངོ་བོར་བསྒོམས་ནས་རྫས་དེ་དག་གི་མཐའ་མར། སམྦུ་ཊར། ཨཱ་ལི་ཀཱ་ལི་མཉམ་སྦྱོར་བས། །ལྷ་ཀུན་དེ་ནས་ཚིམ་པར་བྱ། །ཞེས་གསུངས་པས་གཡོན་སྐོར་དུ་ཨཱ་ལི་བཅུ་དྲུག་དང་། གཡས་སྐོར་དུ་ཀཱ་ལི་སོ་བཞི་བསྐྱེད་པ་ནི། དེ་ཐམས་ཅད་ཐབས་ཤེས་རབ་གཉིས་ལས་བྱུང་བ་མཚོན་ནོ། །དེའི་སྟེང་གི་ནམ་མཁའ་ལ་བདུད་རྩིའི་རང་བཞིན་ཨོཾ་ཡིག་དཀར་པོ་མགོ་ཐུར་དུ་བལྟ་བ་རྣམས་བསམ་མོ། །ཞེས་འཆད་དོ། །དེའི་སྟེང་དུ་རཾ་ལས་ཉི་མ་བསྒོམས་ཏེ། འོག་གི་ཟླ་བ་དང་སྟེང་གི་ཉི་མའི་དབུས་སུ་སྔར་གྱི་རྫས་དེ་དག་བསམས་ནས་ཉི་མའི་དཀྱིལ་འཁོར་གྱི་དབུས་སུ་ཧཱུྃ་བསམ་ཞིང་། དེ་ལས་བྱུང་བའི་རྡོ་རྗེ་ཧཱུྃ་གིས་མཚན་པར་བལྟ་སྟེ། རྡོ་རྗེ་འདིའི་ཁ་དོག་ཀྱང་། གཏོར་ཆོག་རིན་ཆེན་ཕྲེང་བར། ཨོཾ་སྐྱེས་ཟླ་དཀྱིལ་འཁོར་ཧཱུྃ་རྡོ་རྗེར། །མདོག་དཀར་དེ་ལས་ཧཱུྃ་བསམ་མོ། །ཞེས་དཀར་པོ་དང་རྩེ་ལྔ་པར་རྗེ་བཙུན་རྩེ་མོས་བཤད་ཅིང་། ནཱ་རོ་པའི་བརྟག་གཉིས་འགྲེལ་པར། སྟེང་གི་བར་སྣང་ལ་ཧཱུྃ་ཡིག་ལས་བྱུང་བའི་རྡོ་རྗེ་དཀར་པོ་རྩེ་ལྔ་པ་ཟླ་བ་ལ་གནས་པ་ཧཱུྃ་ཡིག་གིས་བྱིན་གྱིས་བརླབས་པ་འོད་ཟེར་དང་བཅས་པ་བསམས་ནས་ཞེས་བཤད་དེ། རྫས་བསྐྱེད་པའོ། །དེ་ནས་སཾ་ཊར། འབུད་པ་སྦར་བ་ཉིད་དང་ནི། །ཁྱད་པར་དུ་ནི་བསྐོལ་བ་ཉིད། །ཤེལ་གྱི་གཟུགས་ཀྱིས་བསྐྱེད་བྱ་ཞིང་། །དེ་ཕྱིར་ཐམས་ཅད་བརྟག་པར་བྱ། །ཞེས་བཤད་པའི་དོན། རྡོ་རྗེའི་ལྟེ་བའི་ཧཱུྃ་ལས་འོད་ཐུར་དུ་འཕྲོས་པས་རླུང་གི་བ་དན་ལ་ཕོག དེ་གཡོས་པ་ནི་འབུད་པའི་དོན་ཡིན་ལ། དེ་མེ་སྦར་བས་ཐོད་པའི་ནང་གྱི་ཤ་ལྔ་བདུད་རྩི་ལྔ་རྣམས་བསྐོལ་ཏེ་འོད་དུ་ཞུ་བ་ནི་ཁྱད་པར་དུ་བསྐོལ་བའི་དོན་ཏོ། །དེའི་རླངས་པ་གྱེན་ལ་སོང་སྟེ། ཨོཾ་དང་རྡོ་རྗེའི་ལྟེ་བའི་ཧཱུྃ་ལ་ཕོག་པས་བདུད་རྩིའི་རྒྱུན་འཛག ཡང་ཧཱུྃ་ལས་འོད་ཟེར་ཕྱོགས་བཅུར་སྤྲོ་ཞིང་བསྡུ་བའི་སྦྱོར་བས་དེ་བཞིན་གཤེགས་པ་ཐམས་ཅད་ཀྱི་ཐུགས་ཡང་དག་པའི་ཡེ་ཤེས་ཀྱི་བདུད་རྩི་རྣམས་ཧེ་རུ་ཀ་ཞལ་གཅིག་ཕྱག་གཉིས་པའི་རྣམ་པར་བྱོན་ནས། རྡོ་རྗེའི་ཧཱུྃ་ལ་ཐིམ་པས་རྡོ་རྗེ་ལྗིད་དང་ལྡན་པར་གྱུར་ཏེ། རྡོ་རྗེ་ཉི་མ་ཨོཾ་དང་བཅས་པ་ཐོད་པའི་ནང་དུ་ལྷུང་སྟེ་འོད་དུ་ཞུ་བས། སྔར་གྱི་བདུད་རྩི་དང་གཉིས་སུ་མེད་པར་གྱུར་པ་ནི་མཆོག་ཏུ་གྱུར་པའི་བདུད་རྩི་རབ་ཏུ་བསྒྲུབ་པར་བྱ་བའི་དོན་ཡིན་ནོ། །དེ་ལྟར་ཐམས་ཅད་གཅིག་ཏུ་འདྲེས་པས་ཤེལ་དག་པ་ལྟ་བུའམ་ཆུའི་རང་བཞིན་འདི་ལྟ་བུར་བསྒོམས་པས་ཐ་མལ་པའི་རྫས་ཀྱི་རྟོག་པ་དག་པར་བྱས་ནས་སྐུ་གསུང་ཐུགས་ཀྱི་ལྷའི་ངོ་བོར་བསམས་ལ་ཧ་ཧོ་ཧྲཱིཿཡང་ཡང་བརྗོད་པས་ཁ་དོག་ཕུན་སུམ་ཚོགས་པ་བལྟས་པས་ཚིམ་པ་དང་། དྲི་བསྣམས་པས་ཚིམ་པ་དང་། རོ་མྱངས་པས་ཚིམ་པར་བསམ་སྟེ། སམྦུ་ཊ་ལས། ཧས་ནི་ཁ་དོག་འཕྲོག་པར་བྱེད། །ཧོ་ཡིས་དྲི་ནི་འཇིགས་པར་བྱེད། །ཧྲཱིཿས་ནི་ནུས་པ་འཇིགས་པར་བྱེད། །ཅེས་སོ། །དེ་ལྟར་དུ་ཡང་ཡང་བསམས་ལ། ཨོཾ་ཨཱཿཧཱུྃ་གིས་བྱིན་གྱིས་བརླབས་ནས་དབུལ་བར་བྱའོ། །འདིར་རྣལ་འབྱོར་དབང་ཕྱུག་གི་མན་ངག་ལས་མངོན་བྱང་ལྔ་དང་སྦྱོར་ཏེ། འོག་གི་ཟླ་བ་མེ་ལོང་ལྟ་བུའི་ཡེ་ཤེས། སྟེང་གི་ཉི་མ་མཉམ་པ་ཉིད་ཀྱི་ཡེ་ཤེས། བར་གྱི་རྫས་བཅུ་དང་ཨོཾ་ཡིག་སོ་སོར་རྟོག་པའི་ཡེ་ཤེས། དེ་རྣམས་ལས་འོད་ཟེར་འཕྲོས་རླུང་གཡོས་ནས་བདུད་རྩི་ཁོལ་བའི་རླངས་པས་ཡེ་ཤེས་ཀྱི་བདུད་རྩི་བཀུག་སྟེ་དམ་ཚིག་གི་བདུད་རྩི་དང་གཉིས་སུ་མེད་པར་བྱེད་པ་བྱ་བ་གྲུབ་པའི་ཡེ་ཤེས། དེ་ལ་ཁ་དོག་དྲི་རོ་ཕུན་སུམ་ཚོགས་པར་གྱུར་པ་ཆོས་ཀྱི་དབྱིངས་ཀྱི་ཡེ་ཤེས་སོ། །ཞེས་འཆད་དེ། རྫས་བྱིན་གྱིས་བརླབ་པའོ། །འདི་རྣམས་སམྦུ་ཊ་ལས་བཏུས་པར་མངོན་ནོ། །གསུམ་པ་ནི། དེ་ནས་སྔར་བསྐྱེད་པའི་ལྷ་རྣམས་ཀྱི་ལྗགས་ལ་ཧཱུྃ་ལས་བྱུང་བའི་རྡོ་རྗེ་ནས་འབྲས་ཙམ་གྱིས་མཚན་པར། ནག་པོ་པ། མི་ཐུབ་ཟླ་བ། དཔའ་བོ་རྡོ་རྗེ། རྗེ་བཙུན་གོང་མ། གཉིས་མེད་རྡོ་རྗེ། ཉིན་འབྱུང་ཟླ་བ་རྣམས་བཞེད་ལ། དེའི་ཁ་དོག་ཀྱང་ལས་དང་མཐུན་པ་སྟེ། གུར་བཀའ་འགྲེལ་ལས། ཞི་བ་ལ་སོགས་པ་ལ་ནི་རྡོ་རྗེ་དཀར་པོ་ལ་སོགས་པས་བརྒྱན་པའི་ཞལ་དུ་འབུལ་ལོ། བསད་པ་ལ་སོགས་པ་ལ་ནི་ཁྲོ་བོའི་རྡོ་རྗེས་བརྒྱན་པའི་ཞལ་གདངས་པར་རོ། །ཞེས་སོ། །མར་མེ་མཛད། ཀཾ་པ་ལ་ལ་སོགས་པ་རྣམས་ལྗགས་རྡོ་རྗེའི་སྦུ་གུ་ཅན་དུ་བཞེད། གང་ལྟར་ཡང་དེ་དག་ལས་འོད་བྱུང་བས་གཏོར་མ་དྲངས་ཤིང་གསོལ་བར་བསམ་མོ། །དེ་ནས་གཏོར་མ་འབུལ་བའི་སྔགས་ནི་རྩ་བའི་རྒྱུད་ལས་གསུངས་པ་འདི་ཡིན་ཏེ། ཨོཾ་ནི་བཀྲ་ཤིས་པའི་ཕྱིར་སྔགས་ཀྱི་མགོ་འདྲེན་པ། ཨིནྡ་དབང་པོ། ཛ་མ་གཤིན་རྗེ། ཛ་ལ་ཆུ་ལྷ། ཛཀྑ་གནོད་སྦྱིན། བྷུ་ཏ་འབྱུང་པོ། བ་ཧི་མེ་ལྷ། བ་ཡུ་རླུང་ལྷ། རཀྑ་སྲིན་པོ་སྟེ་ཕྱོགས་སྐྱོང་བརྒྱད་དོ། །ཙནྡྲ་ཟླ་བ། སཱུ་ཛ་ཉི་མ་གཟའ་སྟེ་གཟའ་རྣམས་ལྷའི་ཁོང་དུ་འདུ་བར་བཤད། མ་ད་སའི་ལྷ་མོ། པཔྤ་ཚངས་པ། འདིས་མཚོན་ནས་ལྷ་ཆེན་པོ་བརྒྱད་དོ། །ཏ་ལཱ་པཱ་ཏ་ལ་རྐང་འོག་ན་གནས་པ། ཨཊྚ་བརྒྱད། སརྤ་སྦྲུལ་ཏེ་འདིས་ཀླུ་བརྒྱད་དོ། །སྭཱ་ཧཱ་གཞི་ཚུགས་ཤིག་པའམ། ཤཱནྟི་པས་ཞི་བའི་དོན་དུ་འཆད། སྔགས་དེ་དག་བརྗོད་ཅིང་པད་སྐོར་བྱ་བ་ནི། གཏོར་མའི་མགྲོན་རྣམས་གསལ་གདབ་པར་བྱ་བ་ཡིན་ནོ། །སྐབས་འདིར་རྗེ་བཙུན་རྩེ་མོས་མཆོད་པ་ལྔ་བྱའོ་ཞེས་མཚོ་སྐྱེས་འགྲེལ་པར་བཤད། དེ་ནས་རྡོ་རྗེ་ཐལ་མོ་ཁ་གྱེན་དུ་ཕྱེ་ལ། ཨི་དཾ་འདི། བ་ལིཾ་གཏོར་མ། བྷུ་ཛ་ཟོ། ཛིགྷ་སྣོམས་ཤིག་པ་སྟེ། གང་སྣོམ་ན་ཕུལླ་མེ་ཏོག དྷཱུཔྤ་སྤོས། མཱཾ་ས་ཤ་ཆེན། པིཾ་ག་ཉ་ཤ་སྟེ་རྫས་དེ་དག་ནི་བཞེས་པར་ཞུའོ། །བཞེས་ནས་ཅི་མཛད་ན་ཨམྦ་བདག་གི སཔྤ་ཐམས་ཅད། ཀཛྫ་སཱ་དྷ་དོན་སྒྲུབས་ཤིག ཁནྟི་ཁུ་ནི་བཟོད་པར་གསོལ་ཅིག ཕེ་ཊ་ག་ཏ་གནོད་པ་སོལ་ཅིག་སྟེ་དེ་ནི་འདོད་པའི་དོན་ཞུ་བའོ། །འདི་དག་པྲ་ཀྲྀ་ཏའི་སྐད་ཡིན་པས་མར་ལོ་ལྟར་སཾ་སྐྲྀ་ཏའི་སྐད་དུ་འཁྲུལ་བར་མི་བྱའོ་གསུང་། ཨོཾ་ནི་སྔར་བཞིན་ནོ། །ཨ་ནི་གདོད་མ་ནས་མ་སྐྱེས་པ། ཀཱ་རོ་ནི་བྱ་བའམ་བྱེད་པ། མུ་ཁཾ་ནི་སྒོ། སརྦ་ཐམས་ཅད། དྷརྨཱ་ཎཱཾ་ཆོས་ཏེ། ཨ་ཞེས་བྱ་བ་ནི་གདོད་མ་ནས་མ་སྐྱེས་པའི་ཕྱིར་ཆོས་ཐམས་ཅད་ཀྱི་སྒོའོ་ཞེས་པའོ། །ཨཱ་དྱ་ནུཏྤནྣ་ཏྭཱ་ཏ། ཅེས་པ་ནི། གདོད་མ་ནས་མ་སྐྱེས་པའི་དེ་བཞིན་ཉིད་དོ། །ཞེས་པའོ། །ཨོཾ་ཨཱཿཧཱུྃ་ནི་དེ་ཁོ་ན་ཉིད་ཀྱི་ངོ་བོར་རྣལ་འབྱོར་པ་དང་མགྲོན་གྱི་ལུས་ངག་ཡིད་གསུམ་དེ་བཞིན་གཤེགས་པའི་སྐུ་གསུང་ཐུགས་སུ་མཉམ་པའོ། །ཕཊ་དགས་པ་སྭཱ་ཧཱ་གཞི་ཚུགས་ཤིག་པ་སྟེ་འདི་ནི་གཏོར་མ་རྣལ་འབྱོར་པ་མགྲོན་གསུམ་ཀ་དེ་བཞིན་ཉིད་དུ་བྱིན་གྱིས་བརླབས་པའོ། །དེ་ལྟར་ལྔའམ་བདུན་ལ་སོགས་པས་གཏོར་མ་ཕུལ་ལ། དེ་ཉིད་བཅུ་པར། ཨོཾ་ཨིནྡ། ཛ་མ། ཛ་ལ། ཛཀྑ ཞེས་བྱ་བ་ལ་སོགས་པས་གཏོར་མ་སྦྱིན་པར་བྱ་ཞིང་། དེ་ནས་རང་གི་སྙིང་གའི་ཡེ་ཤེས་སེམས་དཔའི་ཐུགས་ཀའི་ས་བོན་ལས་བྱུང་བའི་གཽ་རཱི་ལ་སོགས་པ་ཕྱག་ན་མཆོད་པ་སྣ་ཚོགས་པ་ཐོགས་པ་ལ་སོགས་པས་མཆོད་པས་མཆོད་པར་བྱ་ཞིང་། དེའི་འོག་ཏུ་མི་བསྐྱོད་རྡོ་རྗེ་ཡེ་ཤེས་ཆེ། །ཞེས་བྱ་བ་ལ་སོགས་པའི་ཚིགས་སུ་བཅད་པས་བསྟོད་པར་བྱའོ། །ཞེས་བཤད་ཅིང་། རྣལ་འབྱོར་དབང་ཕྱུག་གི་མན་ངག་ལས་འབྱུང་བས། ཨོཾ་བཛྲ་པུཥྤེ་ཨཱཿཧཱུྃ་ལ་སོགས་པས་མཆོད་པ་ལྔ་དང་། ནང་བདུད་རྩི་ལྔས་ཀྱང་མཆོད། རྡོ་རྗེ་གསོར་དྲིལ་བུ་གསིལ་ཞིང་། དཀར་མོ་རི་དྭགས་མཚན་མ་འཛིན་ལ་སོགས་པས་མཆོད་ལ། ལྷ་ཐམས་ཅད་རིགས་ལྔའི་རང་བཞིན་དུ་ཤེས་པའི་བློས། མི་བསྐྱོད་པ་ནི་ཡེ་ཤེས་ཆེ། །ཞེས་སོགས་གསང་འདུས་ལས་གསུངས་པ། སློབ་དཔོན་འདིས་བཟང་པོ་ཡོངས་བཟུང་དུ་དྲངས་པས་དེས་བསྟོད་པའམ། རྣལ་འབྱོར་དབང་ཕྱུག་གི་མན་ངག་དང་། ནག་པོ་པས། དེ་མཁའ་འགྲོ་ལྔའི་བསྟོད་པར་བསྒྱུར་བ། མི་བསྐྱོད་རྡོ་རྗེ་ཡེ་ཤེས་ཆེ། །ཞེས་སོགས་ལུགས་སོ་སོར་མ་འདྲེས་པར་བྱའོ། །དེ་ནས་རིན་ཆེན་འབར་བའི་གཏོར་མའི་ལེའུར། རབ་ཏུ་མཆོད་དེ་བསྟོད་ནས་ནི། །འདོད་པའི་དོན་ཀུན་བསྒོས་ནས་ཀྱང་། །ཞེས་ཕྲིན་ལས་གཞོལ་བར་གསུང་ཞིང་། རྣལ་འབྱོར་དབང་ཕྱུག་གི་མན་ངག་ལས། ལྷ་ཆེན་བརྒྱད་པོ་འཁོར་དང་བཅས། །ཞེས་པ་ནས་ཡིད་ལ་འདོད་པ་ཀུན་འགྲུབ་ཤོག་གི་བར་བརྗོད་པར་བཤད་ལ། ཤྲཱི་ཨཱ་ནནྡ་བཛྲའི་གཏོར་ཆོག་ལས། མཆོད་སྦྱིན་གཏོར་མ་འདི་བསྣམས་ལ། །ཞེས་སོགས་ནས། བྱ་བྱེད་ངན་པ་མེད་པར་མཛོད། །ཅེས་པའི་བར་ལས་མ་བཤད། རྒྱ་གཞུང་གཞན་རྣམས་ལས་ཕྲིན་ལས་གཞོལ་བའི་ཚིག་མ་གསུངས་ཏེ། དེ་དག་ནི་ཕྲིན་ལས་གཞོལ་བའོ། །བཞི་པ་ནི། རྣལ་འབྱོར་དབང་ཕྱུག་གི་མན་ངག་ལས། རྡོ་རྗེའི་གླུ་དང་བཀྲ་ཤིས་ཀྱི་ཚིགས་བཅད་དང་། སྨོན་ལམ་དང་། གཤེགས་སུ་གསོལ་བ་སྟེ་བཞི་བཤད་ལ། སློབ་དཔོན་ཀཾ་པ་ལ་དང་། གཉིས་མེད་རྡོ་རྗེས་རྡོ་རྗེའི་གླུ་བླང་བ་ཙམ་ཞིག་བཤད་དོ། །གུར་ལས། ཕྱིས་ནི་འཐོར་འཐུང་དབུལ་བར་བྱ། །སྔགས་འདི་ཡིས་ནི་གཤེགས་སུ་གསོལ། །ཞེས་དང་། སློབ་དཔོན་ནག་པོ་པས། དེ་ནས་ཡང་ཨོཾ་ཧྲཱིཿབི་ཤུདྡྷཿསརྦ་དྷརྨཱཿསརྦ་པཱ་པཾ་ནིར་ཙ་སཾ་ཤོ་དྷ་ཡཿསརྦ་བི་ཀལྤཱ་ན་ཨ་པ་ན་ཡ་ཧཱུྃ། ཞེས་བྱ་བས་འཐོར་འཐུང་བྱིན་ལ། ཡི་གེ་བརྒྱ་པའི་མཐར་མུཿཞེས་བརྗོད་ལ་སླར་བཏང་ངོ་ཞེས་དང་། དེ་བཞིན་དུ་གཉིས་མེད་རྡོ་རྗེ་དང་། ཀཾ་པ་ལས་ཀྱང་བཤད་པས། སྔགས་དེ་ཉིད་བཟླ་ཞིང་པད་སྐོར་སྔོན་དུ་འགྲོ་བས་འཐོར་འཐུང་གཏོར་མ་ལ་བླུགས་ཤིང་། གཡས་སྐོར་དུ་བྲན་ནས། གཏོར་མ་གང་དུ་བཏང་བའི་ཕྱོགས་དེ་ཉིད་དུ་ལམ་ཕྱེ་ལ། མཆོད་པ་ལྷག་མ་རྣམས་གཏོར་མ་དང་ལྷན་ཅིག་ཏུ་སྦགས་ཏེ། མཚན་མོ་ཡིན་ན་གྲིབ་གནོན་གྱི་གདོན་བསྲུང་བའི་ཕྱིར་དཔལ་འབར་ཡང་བྱའོ། །དེ་ལྟར་མཆོད་པ་དང་གཏོར་མས་དགྱེས་པར་བྱས་ནས་གཤེགས་སུ་གསོལ་བའི་ཕྱིར། གུར་ལས་གསུངས་པའི་ཡི་གེ་བརྒྱ་པ་བརྗོད་པར་བྱ་སྟེ། གང་ཞེ་ན། ཨོཾ་ནི་སྔགས་ཀྱི་མགོ་འདྲེན་པ། བཛྲ་སཏྭ་ས་མ་ཡ། རྡོ་རྗེ་སེམས་དཔའི་དམ་ཚིག་གིས། མ་ནུ་པཱ་ལ་ཡ། རྗེས་སུ་སྐྱོངས་ཤིག ཇི་ལྟར་སྐྱོང་ཞེ་ན། དྲྀ་ཌྷོ་མེ་བྷ་ཝ། བདག་ལ་བརྟན་པའི་རང་བཞིན་དུའོ། །སུ་པོ་རྱོ་མེ་བྷ་ཝ། བདག་ལ་མཛེས་པའི་རང་བཞིན་དུའོ། །སུ་ཏོ་རྱོ་མེ་བྷ་ཝ། བདག་ལ་དགའ་བའི་རང་བཞིན་དུའོ། །ཤཱ་ཤྭ་ཏོ་མེ་བྷ་ཝ། བདག་ལ་སེམས་དཔའི་རང་བཞིན་དུའོ། །ཨ་ནུ་རཀྟོ་མེ་བྷ་ཝ། བདག་ལ་རྗེས་སུ་ཆགས་པའི་རང་བཞིན་དུའོ། །ཧྲྀ་ད་ཡ་མེ་ཨ་དྷི་ཏིཥྛ། བདག་ལ་སྙིང་པོ་བརྟན་པར་མཛོད། སརྦ་སིདྡྷི་མྨེ་པྲ་ཡཙྪ། བདག་ལ་དངོས་གྲུབ་ཐམས་ཅད་སྩོལ། སརྦ་ཀརྨ་སུ་ཙ་མེ། བདག་ལ་ལས་ཐམས་ཅད་སྩོལ། ཙིཏྟཾ་ཤྲེ་ཡཿཀུ་རུ། བདག་གི་སྙིང་ལ་གནས་པར་མཛོད། གང་གནས་པར་མཛོད་ན། ཧཱུྃ་མི་འགྱུར་བའི་དབྱིངས་དང་། ཧཱུྃ་གཉིས་པ་ནི་ཆོས་དབྱིངས་ཡེ་ཤེས། ཧ་ཧ་ཧ་ཧ་ཡེ་ཤེས་གཞན་བཞི། ཧོཿདབྱེར་མེད་པ་སྟེ། མདོར་ན་དབྱིངས་དང་ཡེ་ཤེས་དབྱེར་མེད་དོ། །དེ་ལ་མིང་ཇི་སྐད་བྱ་ན། བྷ་ག་ཝཱན་སརྦ་ཏ་ཐཱ་ག་ཏ། བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཅེས་བྱའོ། །དེས་ནམ་ཡང་སྤང་བར་བྱ་བ་མ་ཡིན་པས་མཱ་མེ་མུཉྩ། བདག་མ་བཏང་ཞིག བཛྲཱི་བྷ་ཝ་ས་མ་ཡ་སཏྭ་ཨཱཿ རྡོ་རྗེའི་རང་བཞིན་དམ་ཚིག་སེམས་དཔའ་ཞེས་བོད་པའོ། །དེའི་མཐར་སམྦུ་ཊ་ལས། རྡོ་རྗེ་ཁུ་ཚུར་དམ་བཅིངས་ནས། །གཡོན་པ་སྙིང་གར་གཞག་པར་བྱ། །ལག་པ་གཡས་པ་བརྐྱང་ནས་ནི། །ས་ལ་བཞག་ནས་གཤེགས་སུ་གསོལ། །ཞེས་པ་ལྟར་བྱས་ལ། བཛྲ་མུཿ ཞེས་པས་ཡེ་ཤེས་པ་གཤེགས་སུ་གསོལ། དམ་ཚིག་པ་རང་ལ་བསྡུ། བདག་དང་གྲོགས་རྣམས་ཀྱི་གནས་གསུམ་དུ་རྡོ་རྗེ་དང་བཅས་པའི་བདུད་རྩིས་རེག་ལ་ཡི་གེ་གསུམ་བརྗོད་པས་བསྲུངས་ནས། རོལ་མོས་སྣ་དྲངས་ལ་གཏོར་མ་འབབ་ཆུའམ་ལམ་གྱི་བཞི་མདོ་ལ་སོགས་པར་དོར་ཞིང་། ཐམས་ཅད་ཀྱིས་རྩ་བའི་སྔགས་ཟློས་བཞིན་པས་བར་དུ་གཅོད་པ་རྣམས་བསྲུང་བར་བྱའོ། །གསུམ་པ་ནི། དེ་ལྟར་ཆོ་ག་ཇི་ལྟ་བ་བཞིན་གཏོར་མ་འདི་སྦྱིན་ཞིང་རབ་ཏུ་མཆོད་པར་བྱས་པ་ལས་འབྲས་བུ་ཅི་འབྱུང་ན། རྣལ་འབྱོར་པ་དེ་ལ་འབྱུང་པོ་ཐམས་ཅད་ཀྱིས་འདོད་པའི་དོན་ཐམས་ཅད་འགྲུབ་པརབྱེད་པར་འགྱུར་རོ། །དེའི་ཚེ་རྣལ་འབྱོར་པ་དེ་ལ་བདེ་བ་རྙོག་པ་མེད་པ་སངས་རྒྱས་ཉིད་ཐོབ་པ་དང་ལྷག་པའི་ལྷ་མཉེས་པ་དང་། དེའི་འཁོར་རྣམས་ཀྱང་ལེགས་པར་བྱེད་པར་འགྱུར་རོ། །གལ་ཏེ་འབྱུང་པོའི་ཚོགས་བརྒྱད་གསུམ་ཉེར་བཞི་པོ་འདི་ལ། གཏོར་མ་བྱིན་ན་ཐུན་མོང་གི་དངོས་གྲུབ་རྒྱལ་པོ་ལ་སོགས་པ་དབང་དུ་བྱ་བ་དང་། བསད་པ་ལ་སོགས་པ་མངོན་སྤྱོད་ཀྱི་ལས་དང་། དགྲའི་སྡེ་ནང་བྱེ་བས་འཇིགས་པ་དང་། དགྲ་བོ་གནས་གཞན་དུ་བསྐྲད་པ་དང་། བདག་གི་དྲུང་དུ་དགུག་པ་དང་། སྡིག་པ་ལ་སོགས་པ་ཞི་བ་དང་། ལུས་ལ་སོགས་པ་བདེ་བ་དང་། ཚེ་ལ་སོགས་པ་རྒྱས་པར་བྱེད་པར་འགྱུར་རོ། །ཞེས་ཏེ་འདི་རྣམས་ཕལ་ཆེར་རྩ་རྒྱུད་ནས་བཏུས་པར་མངོན་ནོ། །གསུམ་པ་ནི། དཔལ་ཀྱེ་རྡོ་རྗེ་དང་། རྡོ་རྗེ་གུར་ལ་སོགས་པའི་འབྱུང་པོ་ཐམས་ཅད་པའི་གཏོར་མའི་ཆོ་ག་ཨུ་རྒྱན་དུ་དངོས་གྲུབ་བརྙེས་པའི་རྡོ་རྗེ་སློབ་དཔོན་རྩོད་པ་གཞན་གྱིས་ཐུབ་དཀའ་བས་ཐུབ་དཀའ་ཟླ་བའམ། མི་ཐུབ་ཟླ་བའི་ཞལ་སྔ་ནས་མཛད་པ་རྫོགས་སོ་ནི་ས་མཔྟཿསྟེ་ཡི་གེ་ཕྱིས་བསྣན་གྱི་ངེས་ཚིག་གིས། སམྱཀ་པྲ་ཏི་ཡང་དག་པར་རྟོགས་པའི་དོན་ཏོ། །རྒྱ་གར་གྱི་མཁན་པོ་ག་ཡ་དྷཱ་ར་དང་། བོད་ཀྱི་ལོཙྪ་བ་གསོལ་བ་དང་བཞིའི་ལས་ཀྱིས་བསྙེན་པར་རྫོགས་པའི་དགེ་སློང་འབྲོག་མི་ཤཱཀྱ་ཡེ་ཤེས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ།།